Abadde omubaka wa Mukono South konsituwensi mu disitulikiti y’e Mukono, Rev. Peter Bakaluba Mukasa akkirizza okuwangulwa munne bwe babadde ku mbiranye, Johnson Muyanja Ssenyonga.
Bakaluba oluvannyuma lw’okukung'aanya ebyavudde mu kulonda mu bifo eby’enjawulo mu magombolola agakola disitulikiti y’e Mukono yakubye essimu ku leediyo emu (Dunamis FM) esangibwa mu disitulikiti y’e Mukono n’ayozaayoza Muyanja.
Yagambye nti “Nzikirizza nti munnange bwe tubadde tuvuganya ampangudde, eby’obufuzi eby’enkintu ekikulu, njagala okumuyozaayoza olw’okutuuka ku buwanguzi obwo ne mmusaba tukolere abantu baffe.
Tekyetaagisa mpalana wadde okulwanagana kwonna kuba ffenna tubadde tuvuganya ku lwa bulungi bw’abantu baffe n’okukulaakulanya ekitundu.
Nkyali mu Palamenti eno akabanga naye ekiseera bwe kinaatuuka nja kusegulira munnange atandikire we nkomye,” Bakaluba bwe yategeezezza ku Lwokuna akawungeezi ku ssaawa nga 5:00 ez’ekiro.
Kaweefube w’okwogerako ne Bakaluba yagudde butaka oluvannyuma lw’okukuba essimu ye nga teriiko.
Ssenyonga yawangula Bakaluba mu kamyufu kyokka n’alemerako ne yeesimbawo ku bwannamunigina ng’agamba nti okulonda okwo kwali kudobonkanyiziddwa nga bwe gwali mu bitundu by’eggwanga eby’enjawulo.
Muyanja wadde biri kimu kiraga nti awangudde, ye akulira akakiiko k’eby’okulonda e Mukono, Sarah Kalyowa tannamulangirira ne banne abalabika nga baakubye bannaabwe bwe babadde bavuganya.
Bano kuliko Betty Nambooze Bakireke eyawangudde munna NRM Fatuma Nabitaka Ndisaba, Ying.
Kafeero Ssekitooleko eyawangudde abantu 10 abaamwesimbako nga mwe muli n’abadde ssentebe wa disitulikiti y’e Mukono, Francis Lukooya Mukoome, Minisita ow’amazzi Ronald Kibuule ng’agambibwa okuwangula munna DP Abdallah Kiwanuka ne munne bwe baavuganya mu kamyufu, Kenneth Nsubuga.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn